Author: Owner
Last saved by: Goran Stojic

JKP „NAISUS“ ZAVRŠILO RADOVE U ULICI ALEKSANDRA MEDVEDEVA

     Rešeno vodonabdevanje naselja „Stevan Sinđelić“

*Rekonstrukcija vodovoda je završena, a teren je pripremljen za putare koji će asfaltirati ovu saobraćajnicu u gradu
*Trajno rešen problem vodosnabdevanja stanara naselja „Stevan Sinđelić“

          Javno komunalno preduzeće „Naisus“ juče je završilo radove na rekonstrukciji vodovodne mreže u Ulici Aleksandra Medvedeva kod tehničkih fakulteta, saznajemo od Zorana Ignjatovića iz „Naisusa“. Trenutno je postavljena autocisterna za snabdevanje vodom stanovnika u tom delu grada, naselje „Stevan Sinđelić“, ali  vodu iz cisterne koriste i studentski dom i studentska menza koja se nalazi u ovoj ulici. Zamenjena je vodovona mreža u dužini od 260 metara, a vrednost radova je 3,9 miliona dinara sa PDV-om.
          „Od sutra će, praktično, biti pripremljen teren za putare koji će krenuti sa svojim delom posla, sa radovima na asfaltiranju ulice, što je i konačni cilj“, kaže Zoran Ignjatović. 
            Sa završetkom radova u Ulici Aleksandra Medvedeva se malo kasnilo.
            „JKP „Naisus“ je kasno ušlo u ceo ovaj posao jer smo čekali  dozvolu za rad od nadležnih institucija, inače, drugih smetnji nije bilo ,kaže Ignjatović i dodaje:
             „Rekonstrukcija mreže u ovoj ulici je bila neophodna jer se radi o vodovodnim cevima  koje su jako stare. Stalno se javljalo curenje na toj lokaciji, a rekonstrukcijom koju smo sada završili rešili smo dugoročniji problem sa vodosnabdevanjem u ovom delu grada“.
             U narednom periodu radnici JKP „Naisus“ biće angažovani na uklanjanju havarija na vodovodnoj mreži kojih je ovog leta bilo dosta, a uglavnom zbog starosti vodovodne mreže. 
             „Vodovodna mreža u gradu je u proseku stara 35 do 40 godina tako da nije neočekivano da dolazi do kvarova koji se relativno često javljaju. Sve su ekipe angažovane na tim i na poslovima čišćenja uličnih slivnika i kanalizacionih šahtova“, ističe Zoran Ignjatović.
              Radovi na rekonstrukciji Ulice Aleksandra Medvedeva počeli su početkom juna, a  prema ranijim  planovima krajnji rok završetka radova je 45 dana. 
                                             V.P.
LEG:ZAVRŠENA REKONSTRUKCIJA VODOVODA,MOŽE DA POČNE ASFALTIRANJE:Ulica Aleksandra Medvedeva
LEG:REŠEN PROBLEM UREDNOG VODOSNABDEVANJA OVOG DELA GRADA:zamenjena dotrajala mreža

(Projekat „Nišlije se uključuju u odlučivanje“ sufinansiran iz budžeta grada Niša)